**2023 NOTE DE JURNAL**

 **I**

 **THEATRUM ISTORICO POLITICUM**

 **IANUARIE**

 **15 Ianuarie**

Henry și Megan (serial documentar).

 Pentru cine a văzut pe Netflix lungul serial The Crown, cel cu Henry și Megan se prezintă la prima vedere ca o firească continuare...Dar, punerea în scenă fiind cu totul alta (bazată pe imagini documentare și nu jucate de actori profesioniști după un scenariu) perspectiva se schimbă radical. Cei care joacă acum sunt însăși eroii reali...ce-și „joacă de fapt viața„.. cam ca la teatru...știind că se transpun pe scena publică...Deci, ceva din histrionismul Dianei..

 Desigur, din perspectiva regulilor jocului, omul politic – în cazul de față a membrilor familiei regale – e de la început persoană publică, ce-și intră zilnic în rolul...tranziția cu regia scenografică fiind greu de circumscris. În plus - întâmplător sau prin destin - Harry se căsătorește cu o actriță (de seriale TV).... ce are deci în sânge jocul scenic expus filmării.

 Aparenta supărare a cuplului față de reporterii care-i vânează.. e deci superfuă.. condiția politicianului fiind una de personaj public care, prin definiție, trebuie să joace pentru spectatori...

 Şi, mai ales.. să joace bine.

**-** Se pregătește Davosul ( primul de după pandemie și începutul războiului din Ukraina)...într-o lume încețoșată...care nu prea știe încotro merge.

 **16 Ianuarie**

 - Ziua culturii naționale (comemorarea lui Eminescu) se derulează într-o superbă monotonie și sub un cenușiu magnific.

 - Putin (care pare să fi fost destinat pentru a-și realiza apogeul politic prin războiul din Ukraina) are d.p.d.v. tipologic toate caracteristicile unei persoane din spectrul autist : - comportament ritualic...când intră în marea sală de la Kremlin unde toți îl așteaptă în picioare parcurge un lung drum pe covorul roșu în linie dreaptă...cu mers solemn....- când dă un interviu, cei cu care vorbește trebuie să stea la o distanță considerabilă de el..... - preocuparea sa e pentru sportul solitar: înot, călărie (singur), hochei pe gheață ( în care interacțiunea emotivă cu alții e mascată) .....- cabinetul de lucru gol, fără covoare, tablouri, vaze cu flori, înțesat cu televizoare informative.....- nu primește audiențe, ci dă interviuri maraton, la distanță, cu zeci de oameni....- relația familiară nu a mers.....- în jurul său e o atmosfera de gheață (fără petreceri ca la Berlusconi...fără beții și furii, ca la Hrușciov sau Elțîn)....- are proiecte rigide, pe termen lung...pe care le urmărește perseverent ...fără nici-o improvizație, neinfluențat de conjuncturi...

 Totul trebuie sa fie planificat şi să rezulte dintr-un fel de logică (proprie)...........................................etc...............

 **17 Ianuarie**

 Franța ține ședință de guvern împreună cu Spania la Barcelona...se pregătește o axă suplimentară (pe lângă cea tradițională Paris- Berlin – dacă aceasta se va menține?)....Germania e tot mai încolțită de o Polonie arogantă, care nu încetează a-i cere despăgubiri de război....și o presează să trimită tancuri Leopard în Ukraina.........( vechea Europă – Franța-Germania-Italia-Spania...resimte tot mai acut impunerea Poloniei în nord-vestul Europei, coalizând nu doar Țările Baltice, ci si pe cele nordice, susținute de UK și SUA, erijându-se ca prim motor pentru Ukraina)....

 O nouă Europă socio-politică ?...o disoluție a tradiționalei Europe ?

 **19 Ianuarie**

În Franța reforma pensiilor mișcă în continuare masele, obișnuite de două secole cu mișcările de stradă, luptându-se cu încăpățânarea lui Macron.

Cine se naște și crește în zilele noastre nu are cum să înțeleagă ce a însemnat pentru greci instanța contemplării – *theorein* -...căci în aria „ *theoriei*„ se puteau desfășura nu doar științele...dar și muzica...spectacolele dramatice.. filosofia...sau oracolul din Delphi...

Doar cu o generație în urmă (cum e cea a mea) această instanță a teoreticului era încă comprehensibilă, comentată de filosofi (ca M. Heidegger..sau A. Dumitriu, care remarca că *theorein* însemna la greci și....„delegația unui stat ce merge să se „transpună...asistând la olimpiada din Olimp„)

Se pierde astfel înțelegerea faptului că spectacolele lumii umane sunt, prin excelență, o instituție a teoreticului....inclusiv cele sportive...( la Delphi. Pindar scria ode câștigătorilor la lupte, alergat și aruncarea discului).

Din acea vreme rămâne formularea lui Platon că la adevăr se ajunge prin contemplarea ideilor (desigur,..competitivă).....

La chinezi vine ANUL IEPURELUI ...sărbători în China peste tot,... de tip carnaval,.. cu iepuri....

 **24 Ianuarie**

Cu Petre și cu fetele, iau masa la Merlot, friptura de vită în sânge, cu vin roșu .. desert cu înghețată și șocolată...

 **27 Ianuarie**

Ziua internațională a holocaustului (la comemorarea de la Auschwitz, Rusia – care a eliberat atunci lagărul - nu e acceptată).

Radio Moldova transmite un concert cu o piesă pentru orchestră și cor compusă de un evreu pentru comemorarea holocaustului...şi „vals trist„ de Sibelius.

 **28 ianuarie**

 Film de Fr. Coppola Apocalipsa azi (revedere) amintind de ororile din Vietnam.. cam lung și, spre sfârșit, dezlânat

 **31 Ianuarie**

 Trump se relansează, cu agresivitatea sa obișnuită, în cursa pentru un nou mandat la Casa Albă.

**FEBRUARIE**

**1 Februarie**

 Opera, ca teatru cântat, pare a fi definitorie pentru cultura occidentală, o întâlnim deja la Monteverdi (Orfeu),...apoi în vremea barocului – Vivaldi, Rameau -, sec XIX ne dă belcanto-ul italian ( Verdi, Puccini) și nu e uitată nici în sec XX - Alban Berg, Shostakovich, Enescu...Vocea umană intră nu doar în oratorii.. ci și în simfonii.....după ce a fost fundamentală în muzica creștină..alături de iconalele ce redau imaginea umană a lui Dumnezeu..

Oare în Japonia și China a existat o tradiție muzical vocală religioasă ?

 Moscopole a ajuns la apogeul său de oraș în vremea de vârf a Epocii Europei Clasice (1776) când concura cu Istambulul și Athena în comerțul orientului cu Veneția și Germania...cu o populație levantină (aromâni, albanezi, musulmani diverși, greci, turci)...dar dispare brusc (așa cum a și apărut) incendiat de albanezi.

 **4 Februarie**

Ordine în bibliotecă (oh...câte s-au adunat....)

 Nihilismul cultural în România: Revista NU (Ionesco)... ..urmează...Dada....Cioran...Suprarealismul..... Zvâcniri, dar nu o mişcare închegată şi influentă...iar personalităţile s-au autoexilat în occident..(autohtonii au rămas cu sinuciderile)

 Războiul din Ukraina e marcat – mai mult ca oricare altul – de caracteristici teatrale, în dublu sens:

 - toate luptele şi mişcările se desfăşoară „la vedere” urmărite din sateliţi şi drone.. .. de-a-lungul pregătirilor, desfăşurărilor şi consecinţelor....

 - e mereu colorat prin intervenţiile scenice – peste tot unde se poate – ale actorului Zelenski.

**11 Februarie**

 Ministrul rus de externe Lavrov vizitează Africa: întâi Africa de Sud, membră a BRICS şi a Pactului de la Shangai, ce a făcut recent manevre militare maritime împreună cu China şi Rusia (o orbită a alianţelor militare ce pare acum obscură, dar merită atenţie pentru anii ce vin). Apoi, mai face două vizite în ţări minore şi aparent insignifiante, dar a căror importanţă auriferă şi strategico militară poate le face de neneglijat, precum ultima, în Djibouti (unde Rusia are și o bază militară prin care controlează tot ce vine de la sau se îndreaptă spre Suez)....

 În Africa, China acţionează insistent în infrastructura rutieră şi economie, Rusia în cea militară (incluzând Gruparea Wagner în Mali).....

 E programată o întâlnire cu ţările din Africa la Sankt Petersburg (în aprilie)....deşi Rusia nu are ce să le ofere, decât arme...

 JOCURI LINGVISTICE: Anxietatea se manifestă pe coordonate spaţiale...ne-o spun cuvintele: Anxiosul are nevoie de suport (din partea altora); suport – a suporta; a purta – a nu purta (greul), a-l suporta......suport-bază-fundament..sprijin.....a te baza pe....a fi suportat de....sprijinit de.... lipsa ( dispariția) suportului duce la prăbușirea angoasantă în gol...

.... Având un teren ferm (sigur) sub picioare....având pe ce să se bazeze...subiectul poate fi sigur pe sine...și ..se poate poziționa atitudinal opozitiv eficace....se plasează pe poziția de a avea ceva de spus...ceva o-pus...( positum)... Poziția opusă conduce la „pozitivitate„ ( și la știința pozitivă)...dar și...

 ...confruntarea beligerantă se realizează în raport cu ceva sau cineva plasat în poziție ( ipostază) opozitivă....

 ...stau....- a stărui, stăruitor / ferm – fermitate/ ne-clintit / ne-siguranţă / a putea – pot, putinţă, ne-putinţă/ stăpân (pe alţii, pe ceva, pe sine), a stăpâni pământuri, bunuri, averi...a se stăpâni pe sine/ destin....destinatari...de-stins (în-tins, tens...tensiune) / teren ferm/ grund/ bază, fundament, temei, arhé....

 **20 Februarie**

 Se apropie un an de la declanşarea războiului din Ukraina...şi totul pare a fi încremenit. Rușii nu par dispuşi spre noi ofensive (stăruie doar în unele conflicte locale, ca să le termine).

 Ukraina declară în continuare că va lupta până la victoria finală, până la înfrângerea Rusiei şi retragerea ei din toate teritoriile ocupate, inclusiv Crimeea + plata despăgubirilor de război şi pedepsirea vinovaţilor, obligaţi să achite reconstrucţia...toate ca o condiţie preliminară a începerii unor discuţii de pace.

 Deci....dialog între surzi. De fapt, e confruntarea cea mai vizibilă între actuala dominantă a occidentului – G7 – şi ţările emergente - ..........

 Doar că povestea e pe termen lung....lung...

 Să pariem pe o minimă clarificare peste cinci ani ?!...

 **MARTIE**

 **4 Martie**

 Africa rămâne în centrul actualităţii internaţionale din diverse unghiuri.

 Pentru Europa, ea e ţara cu o formidabilă natalitate, sursă de emigranţi (ce perturbă zona mediteraneeană)... dar şi una de investiţii, mai ales pentru Franţa. SUA nu pare prea implicată...dar China se declarată foarte interesată, aici fiind puntea finală pentru „Drumul mătăsii”, la porţile Europei (pe care nu o poate invada direct )...iar Rusia o secondează militar.

 Africa apare pe scena internaţională parcă mai pregnant decât America Latină.

 Despre nimic. La fel ca şi vidul cuantic, distanţele dintre semnele unui text scris (cu litere cuneiforme, hieroglife,latine, matematice, muzicale) face parte intrinsecă din structura de semnificabilitate a textului (din funcţia de eficienţă ce susţine devenirea lumii ce e astfel referită)....Golul (vidul) e și prin această incidență culturală pus la treabă.... ca zeroul matematic sau vidul cuantic.....ca „singularitățile cosmice„...

 Arabia Saudită se înscrie pe lista Pactului de la Shangai, gestionat de China şi Rusia...alături de Pakistan şi India.

 Bunavestire....aflu dintr-un text (ebraic) că îngerul a venit la Maria s-o anunţe că-l va naşte (imaculat) pe Iisus – ea fiind logodită cu Iosif –, când ea avea 16 ani..........şi, de fapt, expresia de „fecioară” pe care o folosesc Evangheliile, traduce un cuvânt ebraic care însemna pur şi simplu „fată tânără”.....

 **9 Martie**

 Ziarele din SUA comentează că agenţi proukrainieni au stat la baza provocării exploziei de pe Nordstreem II..iar Germania a desemnat un procuror să se ocupe de acest caz.

 Pissaro (evreu spaniol născut într-o colonie franceză din Atlantic) pictează autodidact şi se apropie de mişcarea impresionistă...se împrieteneşte cu Monet....pictează peisaje urbane...... Parisul cu noile sale bulevarde construite de Houssman...şi iluminat electric noaptea.......el preia de la prietenul său obiceiul de a picta, repetitiv, acelaşi loc, la ore şi în anotimpuri diferite.

 Marc Chagal, evreu din Bielorusia (Vitebsk) se menţine la imagistica universului rural al copilăriei sale....şi rămâne fascinat de scenele Vechiului Testament.....cu care umple muzeul ce i-a fost dedicat la Nisa.

 **10 Martie**

 Ji Ping se realege a treia oară ca preşedinte al Chinei (dar persistenţa îndelungată la conducere a câte unui personaj nu e specifică unor țări precum China, Rusia, Belarus....ci şi în Turcia, Germania, deseori în UK etc).

 Iranul şi Arabia Saudită ajung la o împăcare prin medierea Chinei şi proiectează să-şi redeschidă ambasadele...... câştig major al diplomaţiei chineze, ce operează facilitând transporturile şi comerţul (ca marile imperii ale antichităţii Persia, China, Roma etc.).

 În Ukraina, Zelenski nu se retrage din Bahmut. Situaţia militară rămâne astfel îngheţată, până la o eventuală contraofensivă ukrainiană.

 **13 Martie**

Spectrul autist lărgit indică o serie de caracteristici formale de comportament, ce pot fi regăsite la Kant, Putin, Cezanne.

Dali, în pictură se autocaracterizează ca „geniu”, ceea ce e real (pentru perfecţiunea plastic formală a operelor sale) tematic-ideatic fiind un suprarealist al vremii sale.

 **19 Martie**

 Europa modernității se afirmă original prin peruci, ceasornice, tiparniţe şi apoi, mecanicism, expansiune mondială, revoluţie industrială (marile personalităţi ale acestei vremi le ştim doar cu perucă: Newton, Leibnitz, Linné, Petru I, Cantemir, Ludovic al XIV lea, Bach)...Ciudată e imaginea lui Descartes care, în epocă, e fără perucă!!

 Artefactele modernităţii europene cultivă (geometric) paralelipipedul şi cercul : cartea, tabloul, ceasul...apoi liniile ondulate ale barocului. Pătratul nu apare aici .. la fel ca în zonele marcate de mandala....și în tabla de șah.....sau, indirect, în zar..

 **21 martie**

 Ziua Internaţională a poeziei

 Gherasimov (şeful de stat major al Armatei ruse ce a preluat conducerea operaţiilor din Ukraina) stă pe loc. De fapt, Rusia nu prea mai are nevoie din Ukraina de altceva decât ce a luat....vorba e dacă va păstra?!

 **25 Martie**

 Preşedintele Braziliei, Lula, se pregăteşte să plece în China, unde se va inaugura banca BRICS.

 **28 Martie**

Scoţia îşi alege un prim ministru islamic (pakistanez) ...în UK prim ministru e un hindus.

Mi-au trebuit 84 de ani ca să descifrez și să înțeleg, cât de cât, conturul psihismului uman.

Lansare la Bookfest a cărţii apărute anul acesta la Polirom (Psihopatologie, persoană şi cultură) şi a trilogiei editată la Brumar....Mulţi colegi....

Rusia şi-a formulat oficial orientarea în politica externă: principalul duşman e Occidentul (şi G7); prieteni: China şi India.

Pacea între Iran şi Arabia Saudită schimbă configuraţia politică din Orientul Mijlociu. Războiul din Yemen se opreşte, Siria este acceptată de Ryad şi se pregăteşte reprimirea ei în Liga Arabă.....desigur, va reintra în scenă, cumva, şi Irakul....

...iar în spatele întregului acest spaţiu geopolitic (pe care SUA l-a pierdut, întreţinând doar vrajba şi războaiele) stă China, ce construieşte infrastructura comercială şi de producţie (şi Rusia, ce se infiltrează militar în poziţii cheie).

**APRILIE**

Geometria clădirilor publice şi sacrale a fost, în culturile tradiţionale, predominant triunghiulară și paralelipipedică...dar a fost cultivat și pătratul, deobicei fără a ieși în prim plan. Lăsând la o parte pătratele din care pleacă piramidele, acest format geometric e *arhė*-ic pentru Roma (Roma quadrata ),.. dar spre final se impune și aici cercul - ce susţine cupola (la Pantheon).....Urmează bazilicele creştine…şi, în continuare, cupola fascinează monoteismul creştin (Catedrala Sf.Sofia din Constantinopol, Sf.Petru din Roma, cea din Londra, Sankt Petersburg)….dar şi marile moschei de pretutindeni.

În prezent betonul armat şi alte materiale fac ca arhitectonica marilor clădiri să nu se mai plieze pe figurile geometrice de bază...Cât despre Dumnezeu,...El.. pare indiferent...

**12 Aprilie**

Macron – împreună cu Ursula von der Leyen – în vizită în China ...ca la un pelerinaj....după cancelarul german.. dar şi după ce Ji Ping a fost la Moscova şi la Riad....

La precedenta sa vizită, Macron îi făcuse cadou lui Ji Ping un cal de rasă….acum?!... (presa nu mai spune nimic)…Dar afaceri se fac…mai ales în ce privește avioanele şi unele industrii.

**14 Aprilie**

La Shangai se deschide sediul noi bănci BRICS – care evită tranzacțiile în dolari - şi care e condusă de o fostă președinte al Braziliei….După Africa, America Latină pare a doua ţintă a Chinei (secondată de Rusia.. cu interese în petrol şi în arie militară)…deci, tot mai mult acces la materie primă, pentru colosul asiatic.

(Ceea ce lipseşte grupajului BRICS e forţa universitarilor din Europa, SUA, Canada, Japonia),...care să satisfacă dinamismul tinerilor de a studia degajat, la cel mai înalt nivel (e o tradiţie a occidentului greu de suplinit).

În Franţa reforma pensiilor a lui Macron stârneşte în continuare valuri ..valuri... proteste, întreţinute de stânga…

..și treptat, ura se concentrează pe Macron (care pare a nu îmbătrâni deloc...dispus tot timpul la dialoguri…dar fără şarm charismatic).

…Polonia şi alte ţări limitrofe opresc importul de cereale din Ukraina, care destabilizau producţia agricolă autohtonă….doar România, nu!”

Heidegger a fost, în cele din urmă, un POET …desigur..în filozofie….deşi, are și excepţionale intuiții speculative în antropologia generală….În Conferinţa **Despre esenţa temeiului** (Auf Wesen des Grundes) comentează că „această esenţă... constă în libertate„ – sic !...și totuși... cu această formulare.. se deschide calea spre misteriosul evoluţionism... şi.. spre „evoluţia creatoare„ (Bergson)….„devenirea„ Hegeliană şi „deveninţa” lui Noica....spre pulsațiile vidului cuantic și a singularităților cosmice.. etc...etc...

Joe Biden face o vizită în Irlanda de Nord (familia sa fiind originară de aici) cu ocazia a 25 de ani de la „pacea din vinerea mare”…Straniu este cum UK se mai menţine încă….cu toate că….provinciile sale vorbesc continuu pe limba lor.

Religiile lumii se menţin prezente (statistic) prin oamenii ce respectă ritualurile…şi un nivel cvasimagic de credinţă (cu puţină fervoare)…

Oare această „neautenticitate” a religiozităţii se va menţine multă vreme?

Djigalev, homosexual, redactează în Rusia revista **Mir Iscustva**...şi apoi merge la Paris lansând Baletul rus (sprijinit şi de Cocteau).. în cadrul căruia se afirmă Stravinski...cu o muzică duodecafonică ...încărcată de o religiozitate profundă…prezentă şi în lucrările sale neoclasice.

Acest fundal religios nu mai e prezent la Shostakovich, marele tragician.

**Scurtă bibliografie privitoare la eternitate**

Antichitate (pseudo Aristotel)

Eternitatea lumii se află în mişcătorul nemişcat al limenului sferei cerului, ultima dintre cele ce…armonic se învârt fără de oprire....în jurul pământului…cea în care stau înfipte stelele fixe.

Vremea scolasticii (pseudo Meister Eckhart)

Eternitatea..spre care ne trimite îndelungatul travaliu al extazului…o resimţim în abisurile minţii noastre ca pe o aromă….Aromă a timpului infinit.

Renaştere (Pseudo Galilei)

Eternitatea am putea-o oglindi şi încorpora în magicul cerc al ceasornicelor, a orologiilor ce împăunează primăriile de lângă catedrale…imposibilă măsură pentru ireversibila scurgere a timpului profan…a vieţii muritorilor.

Modernitate (pseudo Kierkegaard)

Privitor la eternitate omul poate avea doar presimţiri…în rarele CLIPE de autenticitate ale existenţei sale întru moarte….când îl vizitează….subtil…ca o boare. Ca o adiere.

 **29 Aprilie**

Au murit în aceste zile : Peter Kecskemeti, Viorel Ghiran, Virgil Feier, toți peste 85 ani

**MAI**

 **18 Mai**

 Lansare de carte la Lugoj, la Casa Bredicenilor. Lugojul a fost și un loc de agregare a românilor...Bredicenii au venit din Oltenia....Vidu, din Buteni..din Crișana...părinții mei de pe Valea Mureșului (e a treia lansare de carte în zonă...urmează în țară )

 **25 Mai**

 Reuniunea Asociației de studiu a personalității are loc anul acesta la Sighișoara, pe tema „persoanei histrionice......Ocazie de a medita cât de mult impregnează dimensiunea spectacolului teatral psihismul oricărui om. Sau, altfel formulat: Teatrul și fațeta spectacular comunicativă a fisiognomiei persoanei sunt consubstanțiale...și evoluează cultural împreună...

 Termenul de „ persoană„ e o trimitere esențială în această direcție, ce s-a născut în circumstanțialitatea discursurilor retorice și a participării la spectacolele de tragedie,

 Cum va fi oare în noua lume a comunicărilor online, în care am intrat ?

 **IUNIE**

 **6 iunie**

 Se rupe barajul de pe Nipru de lângă Kherson, la Nova Kahovka, rușii și ukrainienii se acuză reciproc........De fapt, odată cu spirala crescândă a războiului – evidentă și în cursa mondială a înarmărilor – nu ne putem aștepta decât la evenimente negative în cascadă.....

 Ce va urma, oare ?!.....

 **10-12 iunie**

 Conferința Națională de Psihiatrie la București......multe reîntâlniri...cu persoane din țară...din străinătate... Norman și Vera S. ... Femi O. (din Birmingham)....un dram de normalitate....

.....megadiscuție de psihopatologie pe aeroport cu M. C. .(cu ce finalitate ?)

 Pe lângă pacostea încălzirii globale... a războiului (din Ukraina, dar mai ales a atmosferei de înarmare majoră, continuă)..a crizei energetice...a invaziei plasticului (ce cuprinde oceanele )..oamenii se tem acum și de avansurile „inteligenței artificiale„......care poate tot mai mult controla și manipula indivizii (așa cum profețise Foucault).

 Totuși, nu e o atmosferă de angoasă difuză....ca in vremea războiului rece... ci una de sâcâială și iritare zilnică.. ..pe un fundal de placiditate, aproape nonșalantă...

 Universul cărților polițiste a lui Agatha Cristi pare destul de plat....chiar monoton ( daca nu plictisitor),..pe fundalul unei scheme de intrigă criminală, pusă în joc pentru a trece cumva timpul......Desigur.. și bătrânelele...și personajul central al detectivului – cu prețiozitatea sa, cu mustața sa răsucită... sunt piese agreabile pe tabla de joc... dar vezi mai clar reala platitudine a acestei literaturi de consum.... când te uiți la aspectul vilei ce și-a construit-o romanciera, ...pe malul unui râu...într-un parc (care e, de altfel, destul de interesant).

 Ayatolahul Iranului vizitează trei țări prietene din America Latină – Venezuela, Nicaragua, Cuba - (toate sancționate de SUA)...probabil pentru a-și aranja ceva acces la Băncile din America Latină....De fapt și China e interesată și de această zonă, stabilind relații diplomatice cu Honduras...(care până acum se relaționa doar cu Taiwanul)...Dar interesul său major rămâne Orientul Mijlociu (se află la Beijing șeful autorității Palestiniene ).. deci, pentru drumul mătăsii.....

 Moare Silvio Berlusconi la 86 ani, fiind încă senator ales și șef al Partidului Forza Italia ( probabil s-a menținut la cote înalte și prin teribila sa poftă – erotică - de viață).

 SUA lui Joe Biden a făcut cerere de a se reintegra în UNESCO.. Asociație pe care a părăsit-o Trump, din solidaritate cu Israelul (dar, poate, și simțindu-se jenat de faptul că țara sa făcea parte dintr-o societate internațională care promova cultura).

 Vara aceasta, noul rege al UK își petrece prima sa vacanță în zona rurală a Transilvaniei, unde are ceva proprietăți,... gospodărind ca un meșteșugar...

 Novak Djokovich câștigă turneul de la Roland Garros.... profesorii își încetează greva....se face rocada ministerială... și se instalează un nou guvern în Romania...

 .... lumea cea mare e într-un vârtej de haos exponențial...

 Deci...se poate intra în vacanță.

Cronică.

( 2023)

 **AUGUST 2023**

 **2 August** (BODO)

 Kay Redfield Jamison, **Tuch with fiere**,....carte despre tulburarea bipolară şi creativitatea literară;..se constată o intersecție majoră statistic, din toate perspectivele. Trăirea creativă (inspirația clasică) are toate caracteristicele stării hipomaniacale (dar presupune în plus și o deschidere spre transcendență)... Oricum, e o smulgere din firescul vieții cotidiene...Dar...pentru cineva care deja plutește în cultură...cu intelect și imaginar bogat....Corelația dintre creatorii literari si spectrul bipolar trebuie (deci ) să se extindă și dincolo de episoadele de inspirație, privitor la unele caracteristici de fond ale psihismului.

 **4. August**.

 Gelosul – și nepatologic, dar mai ales cel excesiv, aberant - își tratează partenerul în primul rând ca pe o ca o proprietate ..și e preocupat de presupusa afectare a stimei de sine...Esențial e deficitul distorsionant al capacității de atașament și intimanță, a unui profilul identitar echilibrat.....

 La sumitul Rusia-Africa de la Sankt Petersburg sunt prezente 49 țări de pe acest continent, multe reprezentate de șefii de stat...deși, practic, Rusia nu are nimic util să le ofere....în afară de sprijin și intervenție militară... Un argument pare a fi acela că, Rusia nu le cere să adopte stilul de viață și politic al democrațiilor occidentale, simpatizând cu mișcările naționaliste.

 Oglinda neagră...teribil serial TV ..model science fiction...despre condiția existențial morală a omului contemporan

 **10 august**

Excepționala personalitate a lui Edith Stein (evocată de Hanna Falkovitz)....cu un strălucit debut în noua fenomenologie a lui Husserl ce se năștea la începutul sec XX..... fapt ce-l determină pe filosof să o asimileze de la început ca asistentă (înaintea tânărului Heidegger).......dar cu ulterioara sa detașare de fenomenologie......tranziția spre neo-Thomism......convertirea la creștinism...publicarea unei replici la **Sein und Zeit** (Fiinţă finită și infinită).... activă în ordinul carmelitelor.....elaborări în marginea extazurilor Sf Ioan al Crucii......deportată de naziști.... moare la Auschwitz...

 Pe coperta cărții despre ea.....o fotografie de o excepțională frumusețe....distinsă....reținută....la marginea prezenței în lumea aceasta....

 **Joi, 17 august.**

 Așa cum se arată acum, conflictul Rusia Ukraina pare înghețat... se pune problema cum și cât va rezista fiecare parte....și...ce noi moduri de abordare a războiului vor introduce......în acest nou tip de conflict, dominat de drone...

 **25 August**.

 Țările BRICS se lărgesc, fiind asimilate un grup masiv centrat pe Orientul Mijlociu: Iran, Arabia Saudită, Turcia, Egipt, Etiopia (deci și o legătură, din această direcție. cu Africa) și...Argentina. Geopolitic, pare evidentă pecetea Chinei, care-și nivelează „drumul mătăsii„ spre Africa și Europa ( în congruență cu Rusia, ce rămâne influentă în respectiva zonă). Ambiția de a înfrunta hegemonia SUA și a G 7, inclusiv în ceea ce privește hegemonia dolarului, rămâne plauzibilă plauzibilă pe termen lung......Dar neprevăzutul încă nu poate fi controlat (nu ne putem imagina clar nici măcar cum se va termina războiul din Ukraina...).

 **1.Sept./**

 „Tot mai mulți adulți cumpără jucării pentru ei însăși„ (sursă TV)..

 Trăim acum într-o omenire în care animalele de companie joacă un rol afectiv major, fapt ce s-a văzut și în timpul pandemiei, ieșirile din casă fiindu-le permisă celor astfel însoțiți ( fapt care mai dă un rost de existență speciei canine).... Omenire în care copiii se joacă pe internet iar adulții petrec cel mai mult timp discutând între ei de la distanță pe WhatsApp......iar nu de mult timp, e în creștere exponențială dialogul cu misterioasa inteligență artificială...

 Să vedem cum se va contura profilul omenirii noastre în 2024 ..!..

 **4.Sept.**

 În Ukraina, Zselenski îl demite pe ministrul de război în urma implicării într-un uriaș scandal de corupție cu fonduri pentru armată......(și totuși.... insistă fără reținere pentru primirea necondiționată și urgentă a țării sale în UE....)

 La Alexandropolos în Grecia.. focul se zbate ca Hydra cea cu zece capete, reizbucnind mereu în marginea porțiunilor stinse ( cel mai mare incendiu din istoria UE.....actuala vară.... cea mai fierbinte de când se fac înregistrări pe plan mondial)....

 **8. Sept**.

 Întâlnire cu absolvenții de Medicină promoția 1988... Aproape toți au unu, doi copii...majoritatea devenind și ei medici......și nepoți ( deci, natalitate bună între intelectuali)...Prof. Mihalaș de la Informatică medicală invocă actualul dialog cu inteligența artificială „care are particularitatea - față de om – că nu uită...„

 În Grecia, incendiile alternează acum cu ploi torențiale și inundații.....un taifun teribil vizitează sudul Chinei...

 Migrația pe Mediterană continuă în ritm ascendent – lovită fiind în primul rând Italia.... schimbând-se treptat și profilul demografic prin scăderea vârstei migranților......anul acesta (comparativ cu cei precedenți) a crescut semnificativ sosirea adolescenților și minorilor...inclusiv a mamelor cu copii mici și însărcinate.......

....strategia africanilor pare a fi de a plasa în Europa tineret...care nu ridică probleme imediate de angajare ...dar îi implică pe europeni să-i îngrijească și să-i educe..angajându-i peste mai mulți ani pe cei productivi......părinții urmând să vină aici la pensie....

 **Dubla personalitate și criminalul în serie.**

 Dubla personalitate - care i-a fascinat pe psihopatologi ca Charcot, Janet, James la cumpăna dintre sec XIX-XX - a intrat apoi într-un con de umbră, având o scurtă recrudescență în marginea apariției DSM-III; dar cazurile publicate si analizate rămân rare (pentru variantele clasice). Desigur, o dedublare a psihismului e prezentă – dar în al sens - în obsesionalitate sau în comportamentele impulsive....

 Un aspect interesant ar fi comentarea din această perspectivă a criminalilor în serie, o parte dintre ei ducând o viață aparent liniștită și normală în comunitare.... neatrăgând prin nimic atenția; pornind însă de aici, lucrurile se diversifică.

 O variantă aparte e sugerată de exemplu cazul Michel Faurniret - și a soției sale Monique Olliver - el părând a fi cvasidelirant monotematic (paranoiac)..identificându-se cu un personaj ce trebuie „să posede mereu sexual fete virgine„...pe care apoi să le ucidă...

 Spectrul unei duble personalități la oricare mare torționar e, poate, o temă de antropologie generală.

 **9. Sept**

 Cutremur cumplit în Maroc, cu peste 1000 de morți (la o evaluare imediată)....Dacă canicula, incendiile, ploile, inundațiile, taifunurile le putem pune pe seama încălzirii globale stârnită de mâna omului, ce e oare cu actuala frecvență crescută a cutremurelor.. în aceeași perioadă ? (anul acesta în Turcia acum în Maroc)...Cineva ar putea spune că sunt semne de apropiere a apocalipsei....

 În India, la G-20 se adoptă o declarație comună relativ neutră - care nu nominalizează Rusia ca agresoare – obținându-se astfel o unanimitate.....India reușește apoi să introducă în grup, Reprezentanța Africii..eveniment ce are o dublă semnificație:

 India merită atenție, deși nu se erijeză în avantpostul ce antrenează țări mai puțin dezvoltate precum China....dar, recent a trimis o sondă pe luna (ce a aselenizat chiar a doua zi după eșecul celei rusești) si una spre soare...iar evaluările o plasează pentru 2050 chiar pe locul întâi între economiile mondiale...

 Africa merită și ea atenție ( pe care de altfel o și primește de la UE, China, Rusia) ptc. produce cel mai prețios material.. și încă într-un ritm de neegalat........prin excepționala sa natalitate... Se anunță astfel ca cel mai important exportator, în viitor, de „material uman viu„....de care toate țările ce progresează în creșterea PIB-ului, vor avea nevoie...

 **11 Septembrie**

 Întorcându-se din New Delhi, Prezidentul Geo Biden face o vizită în Vietnam și se întreține cu Secretarul General al partidului Comunist de aici....pentru a întări legăturile dintre cele două țări (săpând un pic influența Chinei)...Lăsând la o parte strania persistență a leninismului comunist în Asia...mereu te poți gândi la legitimitatea războaielor...cum a fost cel din Vietnam... cu nenumăratele sale bombe de napalm.. cel din Irak...din Panama s a m d ......(Se pare că reglementările și normele internaționale sunt instituite pentru a ghida optima deviere de la ele, a marilor puteri).

 Manifestările de comemorare a atacului din 11 sept. par minore

 **12. Septembrie**

 Venind după isprăvile din Grecia, taifunul Daniel face într-o singură zi în Libya peste 2.300 morți si 10.000 dispăruți....(se pare că natura...*fisis*-ul grecesc... „pământul mamă„.....nu-i mai suportă pe oamenii ce-l infectează mortal de aproape două veacuri...zbătându-se din răsputeri.. ca un dragon grav rănit... să scape de ei...)

 (...cât despre divizata Libye..ea rămâne mărturie..alături de pustiita Syrie.. pentru valul de avânt al democrației ce a bântuit prin sud-estul Mediteranei în celebra „primăvară arabă„ în urmă cu peste un deceniu)

  **13 sept.**

 Dublu contact internațional semnificativ : Kim Jong vine din Coreea de Nord în Rusia , se întâlnește cu Putin și se înțeleg să se ajute reciproc ( desigur militar, Rusia îi va sprijini să lanseze sateliți spioni iar Coreea va alimenta cu arme frontul rus din Ukraina)...

......iar Maduro a venit din Venezuela În China....pentru o strânsă colaborare....

...Cine știe cât de important e rolul logosului retoric în a influența viitorul...dar încă de la începutul anilor 80.. Reagen vorbea despre Rusia ca despre „imperiul răului„ (într-un stil care..îl convingea pe Brejnev că SUA e în iminență să declanșeze războiul nuclear).....iar spre 2010 – după ce breșa din Cecenia s-a închis..-..discursul occidental a comentat obsesiv prezența unei „axe a răului„: Rusia, Iranul, Coreea de Nord, Venezuela, Cuba...astfel încât..de la vorbe...se ajunge până la urmă inevitabil la stări de fapt....

 În Libia, la Derna lângă Tripoli și Egipt...numărul morților din inundații a ajuns la 3500

 - Comentariu la RFI despre „**peisajul sonor**„...care-l dublează pe cel vizual...în crânguri..păduri..pe dealuri.. spre munți.. și de fapt oriunde pe pământ....doar că,...trebuie ca sunetele păsărilor, animalelor, insectelor etc..,să fie înregistrate și selectate.. redate (ca într-o simfonie)...

 Cine știe dacă nu se vor organiza excursii astfel regizate..în diverse locuri...poate, amenajându-se și un „peisaj olfactiv„...

 **15. sept.**

 Deschiderea expoziției-muzeu Orăvitzan (donație..la o nou înființată Fundație..la Muzeul Banatului..).. cu multă lume, inclusiv preoțime....Talentul său excepțional face ca , printre schemele geometrizante si fractalice ce acompaniază *mandala*, să se impună și CRUCEA...(?)....aspect în mare măsură straniu...căci în creștinism contează *prosopon*-ul uman....persoana...( ce se articulează cu trisubstanțialitatea persoanelor lui Dumnezeu aflate în *perihoreză*.....întru *theoză*..)...dar, în această lume a globalizării.....totul e posibil ( mai ales că sunt și excepționale valențe plastic coloristice....și de strălucire.... de implicare a nunațelor lumini...)

 Consfătuirea noastră de psihiatrie (despre „Bipolaritate și cultură„) se deschide la hotel Ambasador – într-o ambianță spațială stil *barrrooco-kith -* într-o atmosferă de neașteptat interes...și culmea.....din nou am parte de o „lansare de cărții„ (mai multe în acest an decât am făcut în toată viața)....Seara, cină cu A.N.... ce se pensionează și el.....(Oare ce sens ar putea avea mărturiile noastre.. pentru generațiile ce vin ?).

 **16. sept.**

 La Muzeul de artă vizităm colecția Cucuteni ( nu speram ca în vița aceasta să mai ajung să o văd)...multe figurine, micuțe, din seria „fertilității„ (amulete?)......ceramica.. de acum 5-6000 de ani, e frumos încondeiată.....în spirale........dar ce or fi conținut, oare, acele vase ?

 Vremea echinoxului...23 Septembrie....

 **Electricitatea și lumea vie**.

 Actuala inteligență artificială – și întregul univers numeric care suportă curgerea omenirii actuale spre postmodernitate - se bazează pe o tehnologie electrică. În ultimele zile s-a discutat mult, în marginea târgului auto de la Paris, despre mașinile chinezești electrice care, cu prețul lor redus (subvenționat de statul comunist) tind să domine piața europeană.. (deși, Tesla continuă să se dezvolte furibund, ultima uzină fiind cea din Mexic și una programată în Turcia). Masiva colaborare a omului din ultimele două veacuri cu electricitatea poate fi însă privită și evoluționist-*bionic*, ca o exteriorizare în tehnologia umană a mașinăriei ființelor vii, știindu-se azi că transmiterea informației se face în sistemul nervos chimico-electric.

 Studierea electricității animale - în care au excelat în sec XIX italienii (Volta, Galvani, Valii, Aldini, Matteuci) - a susținut și practici terapeutice, mai ales în psihiatrie ( „pasele magnetice„ și sugestia hipnotică......tratamentul lui Beard pentru neurastenia pe care a descris-o....electroșocul lui Cerletti pentru schizofrenie)..... dar și în cardiologie, în resuscitare etc... Lăsând la o parte medicina, actuala omenire se așează în ansamblul ei tot mai ferm pe temeliile unei electricități produsă fără sprijinul biologiei.. cu eliminarea nu doar a animalelor de povară.....ci și a tot ce avea - după Aristotel – *psihė* (suflet)...Deci.. și biosul fosilizat...Făcându-se apel doar la foc și la elementele difuze și neînsuflețite ce-l înconjoară... vânt.....lumină și căldură solară.... hidrogen....

**Înghesuială în lumea politică**

 A apărut în vizită la Beijing Bassar Al Assad (Syria asigurând finalul „drumului mătăsii„ spre Mediterană) imediat după Maduro din Venezuela... pe când Kim Jong din Seul tocmai părăsea Rusia lui Putin.. iar ministrul chinez de externe se afla la Moscova...De cealaltă parte, Volodimir Zselenski ...ajunge la New York... la ONU – unde vorbește în fața Adunării Generale și a Consiliului de Securitate (fără ca patru din cei cinci șefi de stat a membrilor permanenți să fie prezenți).. si apoi la Washington (unde Senatul republican devine un pic mai rezervat)...timp în care Polonia declară că nu mai livrează arme Ukrainei și nu le mai acordă viză...iar Regele Charles al III-lea al U.K. face o fastuoasă vizită la Paris..

.. ( În ultimele luni au fost multe reuniuni a grupărilor de țări de pe glob: G7, BRICS, EASE, G20, Alianța Sudului (+ China) etc. Pare puțin straniu ca în vremea unor așa de perfecționate moduri de contact online...de la distanță... politicienii simt nevoia unui contact directe...semnificative... poate că se întâlnesc nu doar pentru ei..ci ca mesaj public...?...

 ...Apoi, pe lângă cutremure..inundații..incendii...se precipită, cu evidență și tot felul de evenimente socio politice.... Azerbaidjanul lichidează, într-o zi masca de independență a regiunii Nagorno Karabach...Nigerul se menține pe poziții anti-Franța..consolidând coridorul sub-Saharean ce izolează Africa de Europa ...Germania tot tatonează...dar pierde parteneriatul cu Franța...miganții tot năvălesc, cu zecile de mii în Lampedusa (iar Melonii pare deconcentrată)..ş.a.m.d.)

 La Paris se lansează taxiuri zburătoare...ce se anunță funcționale pentru Jocurile Olimpice de anul viitor....Cu această cutie a Pandorei deschisă...mai facem un pas spre haosul vieții cotidiene tradiționale.....Dar...viitorul nu poate fi nici-odată exact prezis..

 Papa actual se manifestă la Marseille.. în stilul obișnuit al papilor, în mijlocul unei mulțimi imense.....Dacă Ioan Paul al II-lea a excelat în astfel de Meeting-uri, actualul papă a fost până acuma mai rezervat....E ciudat cum doar epoca comunistă - de la Lenin la Castro și Ceaușescu – a mai cultivat acest tip de relație cu publicul, în afara instituției catolice a papalității....